Id-Deċiżjoni tal-kummissjoni
tat-3 ta' Lulju 1984
li tistabbilixxi l-karatteristiċi tal-marka speċjali għal-laħam frisk msemmi fl-Artikolu 5(a) tad-Direttiva 64/433/KEE
(84/371/KEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ekonomika Ewropea,
Wara li kkunsidrat id-Direttiva tal-Kunsill 64/433/KEE tas-26 ta' Ġunju 1964 fuq problemi ta' saħħa li jaffettwaw il-kummerċ intra-Komunitarju fil-laħam frisk [1], kif l-aħħar emendat bid-Direttiva 83/90/KEE [2], u partikolarment Artikolu 5(a) tiegħu,
Billi Artikolu 5(a) tad-Direttiva 64/433/KEE jipprovdi li xi kategoriji ta' laħam jistgħu jintbagħtu mit-territorju ta' Stat Membru lil dak ta' Stat Membru ieħor biss fejn il-laħam huwa maħsub li jgħaddi mi xi wieħed mit-trattamenti provduti fid-Direttiva tal-Kunsill 77/99/KEE [3], u jkollu marka speċjali;
Billi jeħtieġ li tkun adottata marka li tintgħaraf malajr u li tagħti l-garanziji meħtieġa għad-differenzazzjoni tal-laħam;
Billi l-miżuri provduti f'din id-Deċiżjoni huma skond l-opinjoni tal-Kumitat Permanenti Veterinarju,
ADOTTAT DIN ID-DEĊIŻJONI:
Artikolu 1
Il-marka msemmija f'Artikolu 5(a) tad-Direttiva 64/433/KEE għandha tkun imfissra fl-Anness.
Artikolu 2
Din id-Deċiżjoni hija indirizzata lill-Istati Membri.
Magħmula f'Brussel, fit-3 ta' Lulju 1984.